2 lyke met koeëlwonde langs pad gevind | Netwerk24
2 lyke met koeëlwonde langs pad gevind
Deur Hanti Otto 16 Desember 2020 23:15
Die lyke van twee mans met koeëlwonde is Woensdagoggend langs die pad duskant Centurion gevind. Hul hande was ook vasgebind.
Die grusame vonds is gedoen op die R511-pad naby Primulalaan, 'n bedrywige roete in die landelike omgewing wat na verskeie lodges lei.
Lede van gemeenskapsveiligheidsgroepe, wat eerste daar was, het dus die toneel vinnig van die verbygaande verkeer afgesper.
Kapt. Mavela Masondo, polisiewoordvoerder, sê die Erasmia-polisie ondersoek die twee moorde nadat iemand hulle die oggend gebel het oor die lyke wat langs die pad lê.
"Die polisie het afgekom op lyke van twee mans, een met 'n koeëlwond in die bolyf en die ander met 'n wond laer in sy liggaam. Die motief vir die moorde is tans onbekend en die polisie versoek mense met inligting om hulle te kontak," sê Masondo.
Dit is in dié stadium ook onbekend of die mans doodgeskiet is op die plek waar hulle gevind is, en of hulle iewers anders vermoor is voordat hul lyke langs die pad afgelaai is.
Mense wat daar was sê dit het gelyk asof albei mans ook óf hoofbeserings óf skietwonde in die kop het.